ท่าอากาศยานสุวรรณภูมิ ยืนยัน ทางวิ่ง-ทางขับ มีความปลอดภัยเป็นไปตามมาตรฐานสากล
นาวาอากาศโท สุธีรวัฒน์ สุวรรณวัฒน์ ผู้อำนวยการท่าอากาศยานสุวรรณภูมิ บริษัท ท่าอากาศยานไทย จำกัด (มหาชน) หรือ ทอท. เปิดเผยว่า ตามที่สมาพันธ์นักบินนานาชาติ (International Federation of Air Line Pilots’ Associations: IFALPA) ได้ออกประกาศเตือนเรื่องความปลอดภัย (Safety Bulletin) เกี่ยวกับการใช้งานทางขับ หรือ Taxiway และทางขับเข้าสู่หลุมจอดอากาศยาน หรือ Taxilane ของท่าอากาศยานสุวรรณภูมิ ที่มีสภาพพื้นผิวอ่อนตัว (Soft Ground) ตั้งปี 2561 ปัจจุบัน ทอท. ได้ดำเนินการแก้ไขปัญหาตามที่สมาพันธ์นักบินนานาชาติ แจ้งเตือนแล้ว โดยแก้ไขปัญหาเรื่องพื้นผิว ทางวิ่ง-ทางขับ อย่างต่อเนื่อง และมีแผนดำเนินงานแก้ไขปัญหาทั้งระยะสั้นและระยะยาว โดยปัจจุบัน อยู่ระหว่างดำเนินโครงการงานซ่อมแซมพื้นผิวทางวิ่งฝั่งตะวันออก (Runway 01R-19L) และทางขับออกด่วน (Rapid Exit Taxiway) ทำให้ปัจจุบันสภาพพื้นผิวทางวิ่ง-ทางขับ อยู่ในสภาพปกติและมีสถิติการซ่อมแซมฉุกเฉินลดลง        นอกจากนี้ในปี 2563 ท่าอากาศยานสุวรรณภูมิ มีแผนแก้ไขปัญหาอย่างถาวรด้วยการปรับปรุงเปลี่ยนชนิดพื้นผิวทางในบริเวณที่ใช้งานหนัก โดยเปลี่ยนพื้นผิวทางเดิมที่เป็นชนิดแอสฟัลต์เป็นพื้นผิวทางปอร์ตแลนด์ซีเมนต์คอนกรีตซึ่งมีความคงทนแข็งแรง        อย่างไรก็ตามเพื่อให้เกิดความมั่นใจด้านความปลอดภัยและไม่ให้กระทบต่อการให้บริการการบิน ท่าอากาศยานสุวรรณภูมิได้จัดตั้งคณะทำงานแก้ไขปัญหาคุณภาพผิวทางวิ่ง ทางขับ และลานจอดอากาศยาน เพื่อรายงานและประเมินสถานการณ์ตามมาตรฐานด้านความปลอดภัยของท่าอากาศยาสุวรรณภูมิ เป็นรายสัปดาห์มาอย่างต่อเนื่องตั้งแต่ปี 2558 พร้อมทั้งมีการรายงานความคืบหน้าในการดำเนินการแก้ไขปัญหาพื้นผิวทางดังกล่าวต่อคณะกรรมการที่ปรึกษาท่าอากาศยาน (Airport Consultative Committee: ACC) ทุกไตรมาสตั้งแต่ปี 2561